Diari Oficial de la Generalitat Valenciana


Sumari del DOGV 4253, del 21-05-2002 (2002/5124)

RESOLUCIÓ de 22 d'abril de 2002, de la Secretaria General de la Conselleria de Justícia i Administracions Públiques, per la qual resol inscriure en el Registre de Col·legis i Consells Valencians de Col·legis Professionals, el Reglament de Règim Interior del Col·legi Oficial d'Assistents Tècnics Sanitaris i Diplomats en Infermeria d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4253

Data del DOGV
:   21-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/5124


Data del document
:   22-04-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Alacant
    * col·legi professional
    * reglament intern
    * personal sanitari
    * legislació
    * registre de documents

RESOLUCIÓ de 22 d'abril de 2002, de la Secretaria General de la Conselleria de Justícia i Administracions Públiques, per la qual resol inscriure en el Registre de Col·legis i Consells Valencians de Col·legis Professionals, el Reglament de Règim Interior del Col·legi Oficial d'Assistents Tècnics Sanitaris i Diplomats en Infermeria d'Alacant. [2002/5124]
  
Vist l'expedient d'inscripció registral instruït a instància de la Sra. Belén Payá Pérez, en nom i representació i com a presidenta del Col·legi Oficial d'Ajudants Tècnics Sanitaris i Diplomats en Infermeria d'Alacant, en què sol·licita la inscripció en el Registre de Col·legis Professionals i de Consells Valencians de Col·legis Professionals de la Comunitat Valenciana, del seu Reglament de Règim Interior, en base als següents
  
Fets
  
Primer
  
Que la senyora Belén Payá Pérez va presentar, el 20 de novembre passat, un certificat de l'Acord adoptat en l'Assemblea General Ordinària, celebrada el 24 de juliol de 2001, d'aprovació del Reglament de Règim Interior del Col·legi Oficial d'Ajudants Tècnics Sanitaris i Diplomats en Infermeria d'Alacant, així com el dit Reglament en ella aprovat, per al control de legalitat, i posterior inscripció registral.
  
Segon
  
Que, advertida alguna mancança en la documentació, ha sigut aportada el passat dia 1 de març.
  
Tercer
  
El text annex del Reglament de Règim Interior del Col·legi Oficial d'Ajudants Tècnics Sanitaris i Diplomats en Infermeria d'Alacant, objecte d'inscripció, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que el Reglament és conforme amb les determinacions de la Llei 6/1997, de 4 de desembre, de la Generalitat Valenciana, de Consells i Col·legis Professionals, i es considera, per tant, complit el control de legalitat per part de l'administració.
  
Segon
  
Que dit Reglament ha sigut aprovat amb els requisits i les formalitats previstos en l'article 19.2 a) dels Estatuts de l'esmentat Col·legi, i en els articles 28.1 I 64 c) del Decret 4/2002, de 8 de gener, de Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana.
  
Tercer
  
Que la Secretaria General és competent, per així disposar-ho l'article 6.1 de la Llei 6/1997, de 4 de desembre, i en virtut de les atribucions que té conferides pels decrets 13/1999, i 91 /1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, i la resta de disposicions complementàries, resolc:
  
Inscriure en el Registre de Col·legis i Consells Valencians de Col·legis Professionals el Reglament de Règim Interior del Col·legi Oficial d'Assistents Tècnics Sanitaris i Diplomats en Infermeria d'Alacant.
  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà al de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà al de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 22 d'abril de 2002.- La secretària general: Carmen Galipienso Calatayud.
  
Reglament de Règim Interior
  
del Col·legi Oficial d'Infermeria d'Alacant
  
Exposició de motius
  
El present Reglament de Règim Interior té com a finalitat no sols desenvolupar el que estableix l'article 7, nn) dels Estatuts d'este Col·legi, sinó, a més a més, el desig d'incorporar les bases per a la regulació de la professió i activitat col·legial creant els instruments necessaris, a fi d'acostar l'activitat col·legial al col·legiat i aconseguir així una dinàmica de funcionament més àgil i pròpia d'este tipus d'institucions. Per això, entre altres coses, es recull la creació de comissions i delegacions comarcals que, en gran manera, seran les impulsores de la nostra professió i activitat col·legial, i que per descomptat vindran impulsades i abonades pel mateix Col·legi, i es dotaran dels instruments necessaris per a l'obtenció de les seues finalitats. Així mateix, s'incorporen determinades mesures que permeten ajustar el mandat dels càrrecs de la Junta de Govern al règim previst en els Estatuts. Dues són, bàsicament, les raons que inspiren l'esmentada regulació. D'una banda, els Estatuts del Col·legi d'Infermeria d'Alacant van modificar el període de mandat dels càrrecs col·legials a cinc anys, i es va disposar que entre renovació de càrrecs hauria de transcórrer un termini de trenta mesos (article 33.2), però no van contemplar un règim transitori que permetera acomodar la durada dels càrrecs elegits anteriorment al nou règim jurídic. D'altra, l'anul·lació de les eleccions de juny de 1999 va exigir la celebració d'una nova votació, més d'un any després, amb la consegüent alteració del cicle de renovacions periòdiques previst en els Estatuts. Per a resoldre el buit existent, i evitar que torne a produir-se una situació semblant, es preveu en el Reglament la possibilitat, amb caràcter excepcional i transitori, que la Junta de Govern puga en el moment de convocar les eleccions, prorrogar el mandat dels càrrecs, a fi d'adaptar-lo, en tot moment, al que es preveu en els Estatuts.
  
De les seues finalitats, àmbit i jerarquia normativa
  
Article 1
  
1. El present Reglament de Règim Interior té com a finalitat primordial desenvolupar tots els aspectes que siguen considerats d'interés per a la consecució de les finalitats i funcions pròpies del Col·legi Oficial d'Ajudants Tècnics Sanitaris i Diplomats en Infermeria d'Alacant.
  
2. La facultat d'elaboració i aprovació del present Reglament de Règim Interior està reconeguda en l'article 7, nn), dels Estatuts Col·legials, aprovats per Assemblea General en data 29 de gener de 1999.
  
Article 2
  
1. El present Reglament de Règim Interior constitueix norma d'obligat compliment per als que es troben incorporats al Col·legi Oficial d'Ajudants Tècnics Sanitaris i Diplomats en Infermeria d'Alacant, en qualsevol de les seues modalitats.
  
2. El seu àmbit d'aplicació s'estén a tot el territori de la província d'Alacant, sense perjudici de qualsevol altre que en un futur vinguera establit pels Estatuts col·legials aprovats a l'efecte, i entrarà en vigor des del dia de la seua aprovació.
  
Article 3
  
1. Els Estatuts del Col·legi Oficial d'Ajudants Tècnics Sanitaris i Diplomats en Infermeria d'Alacant constitueixen norma de rang superior.
  
2. El present Reglament de Règim Interior tindrà la consideració de norma de desenvolupament i/o complementària dels Estatuts Col·legials, sense que en cap cas puga anar en contra del que estableix la norma estatutària.
  
De l'ordenació de la professió I Activitat col·legial
  
Article 4
  
1. El Col·legi Oficial d'Ajudants Tècnics Sanitaris i Diplomats en Infermeria d'Alacant té reconeguda, estatutàriament, la facultat d'ordenar l'activitat professional dels col·legiats, així com vetlar pel compliment de l'ètica, deontologia i la dignitat professional, i el respecte dels drets dels particulars contractants de les prestacions que, en el camp de la infermeria, siguen sol·licitades als col·legiats, independentment de la forma de contractació que regule dites relacions, com també del caràcter públic o privat de l'àmbit en què siguen prestades.
  
2. Per a les anteriors finalitats, expressades en el paràgraf anterior del present article, el Col·legi Oficial d'Ajudants Tècnics Sanitaris i Diplomats en Infermeria d'Alacant constituirà una Comissió denominada d'?Ètica i Deontologia Professional?, la qual estarà integrada pel vicepresident i dos vocals, pertanyents a la Junta de Govern del Col·legi, i es podran nomenar tots aquells col·legiats que calguen per al seu correcte i eficaç funcionament.
  
3. La Comissió d'Ètica i Deontologia Professional gaudirà, en la comesa de les seues funcions, d'absoluta independència, es regirà en el seu funcionament per criteris totalment democràtics, i haurà de salvaguardar en tot moment els drets constitucionals, legals i estatutaris dels col·legiats, així com, si és procedent, els drets dels particulars contractants.
  
4. Dita Comissió adoptarà les decisions per majoria dels seus membres, les quals s'incorporaran com a conclusions a l'informe que, preceptivament, haurà d'elevar-se davant de la Junta de Govern del Col·legi per a la seua aprovació.
  
5. Quan en virtut dels assumptes que dita Comissió d'Ètica i Deontologia Professional conega, i es constaten indicis de la possible actuació, per part dels col·legiats, d'alguna falta que implique responsabilitat disciplinària o, si és procedent, penal, haurà de posar-ho immediatament en coneixement de la Junta de Govern, per ser-ne l'òrgan competent en la matèria, i quedarà en suspens tota actuació que dita Comissió estiguera portant a terme, fins que la Junta de Govern adopte la decisió procedent.
  
6. No obstant l'anterior, quan la Junta de Govern, en l'exercici de les funcions disciplinàries, bé actuant d'ofici o a instància de part, o per aplicació del supòsit contemplat en el paràgraf anterior, considere que la suposada falta és conseqüència de l'incompliment de les normes ètiques i deontològiques o afectara els drets dels particulars, podrà encomanar a la Comissió d'Ètica i Deontologia Professional l'obertura de diligències informatives, de conformitat amb el que estableixen l'article 69.2 dels Estatuts, o bé la instrucció del corresponent expedient disciplinari.
  
Article 5
  
1. El Col·legi Oficial d'Infermeria d'Alacant, a fi de poder desenvolupar tota la seua activitat d'una forma millor canalitzada i amb major grau d'eficàcia, podrà crear, bé per pròpia iniciativa o bé per sol·licitud dels seus col·legiats, mitjançant proposta dirigida al seu president, comissions de treball per a matèries pròpies dels distints àmbits de la professió.
  
2. Així mateix, també podran crear-se comissions dedicades a qualsevol aspecte social, docent, cultural, lúdic o de qualsevol altre àmbit que resulte d'interés per als col·legiats, en què podrà permetre's la participació del públic en general quan la naturalesa dels actes a desenvolupar així ho permeten.
  
3. En tot cas, i per al desenvolupament del que estableix l'article 16,e) dels vigents Estatuts, qualsevol comissió que es cree en un futur estarà sotmesa als òrgans de govern del Col·legi.
  
Article 6
  
1. Totes les comissions que es creen, com a conseqüència de l'article anterior, estaran abonades pel mateix Col·legi, i seran coordinades per un membre de la Junta de Govern que siga designat per ella.
  
2. Així mateix, dites comissions hauran de nomenar, d'entre els seus col·legiats integrants, un director de Comissió, que serà ratificat per la Junta de Govern, la funció del qual serà dirigir l'esmentada Comissió, mantindre informat el coordinador i executar les tasques que s'acorden, bé personalment o per delegació.
  
3. En el cas d'haver discrepàncies per al seu nomenament, sorgides dels mateixos col·legiats que componen la comissió, serà la Junta de Govern qui el designe, per tal de garantir-ne el funcionament.
  
Article 7
  
La Junta de Govern podrà, quan així ho estime necessari, sol·licitar la presència del director de Comissió, a fi que informe de la marxa i els resultats obtinguts per la mateixa en l'exercici de les seues comeses.
  
Article 8
  
Així mateix, i en base als anteriors motius, el Col·legi Oficial d'Infermeria d'Alacant podrà nomenar delegats comarcals dins la circumscripció territorial que està atribuïda pels vigents Estatuts, sense perjudici de qualsevol altre àmbit territorial que en un futur s'establisca estatutàriament.
  
Article 9
  
Per al funcionament de les delegacions comarcals, el Col·legi Oficial d'Ajudants Tècnics Sanitaris i Diplomats en Infermeria d'Alacant, en aplicació del que estableix l'article 3 dels vigents Estatuts, i per acord de la Junta de Govern, podrà en un futur obrir seus comarcals al servei dels col·legiats de dita circumscripció, en què es procuraran oferir les prestacions col·legials sense necessitat de desplaçar-se del seu lloc de residència o de treball.
  
Article 10
  
Els delegats comarcals seran nomenats per la Junta de Govern, la qual proposarà dit nomenament entre aquells col·legiats que reunisquen els següents requisits: haver causat alta com a col·legiat amb una antiguitat d'almenys cinc anys; exercir la professió d'infermeria en qualsevol de les seues modalitats, dins del terme municipal de la comarca a què opte, i estar al corrent en les seues obligacions col·legials.
  
En qualsevol cas, l'acceptació de dit nomenament serà voluntària, i el col·legiat haurà de comunicar a la Junta de Govern, en el termini màxim de cinc dies, la seua decisió.
  
Article 11
  
Els delegats comarcals tindran encomanada la funció de dur a terme, dins de la seua circumscripció territorial, les comeses que se li atribuïsquen per part de la Junta de Govern, i en dependran directament. La Junta de Govern podrà encarregar a un dels seus membres la coordinació dels delegats comarcals.
  
Article 12
  
En el desenvolupament de les seues funcions, els delegats comarcals, dins de la seua circumscripció comarcal, seran considerats com a vocals de la Junta de Govern, i quan així ho necessite dit òrgan col·legial, podran ser requerits per a assistir a juntes amb veu però sense vot.
  
Article 13
  
1. La Junta de Govern establirà els objectius, atribucions i funcions dels delegats comarcals, els quals hauran d'informar la Junta de Govern dels resultats obtinguts i les seues incidències.
  
2. Així mateix, els delegats comarcals podran ser requerits per la Junta de Govern perquè informen per escrit, de forma periòdica, de tots els aspectes que resulten d'interés dins de la seua circumscripció.
  
3. En tot cas, quan es produïsca un fet rellevant que, a judici del delegat comarcal, necessite d'actuació immediata per part del Col·legi, ho posarà en coneixement de qualsevol membre de la Junta de Govern, amb independència d'adoptar les mesures que es troben al seu abast.
  
Article 14
  
1. Els nomenaments, tant de director de Comissió com de delegat comarcal, són renunciables prèvia comunicació a la Junta de Govern. No obstant això, en tant es procedisca al nomenament del seu substitut, en qualsevol cas, aquells seguiran en l'exercici de les seues funcions de forma provisional.
  
2. En tot cas, són causes de la pèrdua de la condició de director de Comissió i delegat comarcal el no-exercici de la professió d'infermeria; el trasllat laboral a una altra circumscripció comarcal, en el cas dels delegats comarcals, i el fet d'haver sigut sancionat disciplinàriament per qualsevol falta contemplada estatutàriament o per responsabilitat penal en sentència; l'incompliment de les obligacions col·legials, o per decisió dels membres de la Junta de Govern.
  
Dels òrgans de Govern
  
Article 15
  
1. En desplegament de l'article 28 dels Estatuts s'estableix que les convocatòries del ple de la Junta de Govern s'efectuaran en els terminis establits, les quals podran notificar-se mitjançant correu certificat, telegrama, fax o qualsevol altre mitjà telemàtic que permeta tindre constància de la seua recepció per l'interessat.
  
2. Així mateix, en desenvolupament de l'article 31 dels Estatuts, s'estableixen els mateixos mitjans de notificació per a les convocatòries de la Comissió Permanent, llevat del cas que dita convocatòria tinga el caràcter d'urgent; si és així, el president podrà efectuar-la pel mitjà més ràpid al seu abast, tal com estableixen els vigents Estatuts.
  
3. Tots els membres que pertanguen al ple o a la Comissió Permanent hauran de facilitar els corresponents telèfons, fax i mitjans telemàtics de què disposen, per a dur a terme les seues citacions, i s'entendrà que dits mitjans seran sempre idonis i vàlids per a tal finalitat.
  
Article 16
  
Conforme al que disposa l'article 33 dels Estatuts col·legials, tots els nomenaments de càrrecs directius tindran una durada de cinc anys, i podran ser reelegits per iguals períodes.
  
Article 17
  
De conformitat amb el que establix l'article 33.2 dels Estatuts col·legials, la renovació dels càrrecs directius es durà a terme per meitat, cada trenta mesos.
  
Article 18
  
Quan per l'execució de resolucions judicials fermes o per causes alienes al Col·legi, facen impossible respectar el període de trenta mesos, que ha de transcórrer entre cada renovació dels càrrecs directius, conforme a l'article 33.2 dels Estatuts, la Junta de Govern podrà, en el moment de convocar les eleccions, prorrogar el període de mandat dels càrrecs que siguen objecte de les eleccions.
  
Article 19
  
La convocatòria per a eleccions de càrrecs directius haurà de subjectar-se a criteris democràtics, així com a les normes estatutàries, i permetrà la participació de tots els col·legiats, sense més impediment que el compliment de tals criteris i normes, per a les quals es procurarà la major publicitat possible, a fi d'aconseguir la millor informació per a tots els col·legiats. Per a tal finalitat s'estableix que, a més d'utilitzar-se els mitjans de difusió que disposa l'article 36 dels Estatuts col·legials, s'haurà d'inserir un anunci de la convocatòria d'eleccions, dins dels cinc dies naturals a l'adopció de l'acord, en un dels diaris de major difusió de la província d'Alacant.
  
Article 20
  
En tot moment, dins del desenvolupament de la convocatòria d'eleccions, el Col·legi vetlarà per la correcta utilització de les dades que siguen facilitades als candidats i de les candidatures que es presenten, els quals tindran l'obligació d'utilitzar dita informació només per finalitats electorals. I de conformitat amb el que disposa l'article 40.3 dels Estatuts col·legials, el cens electoral, que els serà facilitat en el moment de dur-se a terme les votacions, haurà de ser tornat posteriorment, a la finalització de dites votacions, al president de la Mesa Electoral.
  
Article 21
  
Conforme al que estableix l'article 43,2 dels Estatuts col·legials, els candidats que presenten la seua candidatura individual tindrà dret a nomenar un interventor, i, així mateix, les candidatures que es presenten de forma conjunta tindran idèntic dret a nomenar un interventor, per a la seua actuació davant de la Mesa Electoral, en nom de tots els col·legiats que la formen.
  
En tot cas, dit interventor haurà de complir els requisits que s'exigeixen en els Estatuts col·legials per a l'acompliment de la seua funció, i haurà d'estar, i constar, suficientment acreditat davant la Mesa Electoral i a criteri del president de la Mesa.
  
A tals efectes els candidats o candidatures hauran de notificar a la Junta de Govern la identitat de l'interventor, amb una antelació mínima de tres dies naturals a la data de celebració de les eleccions.
  
Dels drets i obligacions dels col·legiats
  
Article 22
  
Tot col·legiat té dret a elegir i ser elegit per a ostentar qualsevol càrrec col·legial, i caldrà que s'ajuste, en el seu procedir, a criteris democràtics i complir amb el que establixen els Estatuts col·legials, i, si és procedent, amb el que establix el present Reglament. Així mateix, es reconeix el dret de remoure els titulars dels òrgans de govern, mitjançant el vot de censura.
  
Article 23
  
Els col·legiats tenen dret a l'ús dels serveis col·legials sense més obligació que la de trobar-se al corrent en les seues obligacions amb el Col·legi, i amb l'única limitació del bon ús de dites prestacions i el respecte al dret recíproc de la resta dels col·legiats.
  
Article 24
  
Tot col·legiat té dret a ser reconegut i respectat en l'exercici professional, i gaudirà de total llibertat i independència, dins dels marges que establisquen les lleis, els Estatuts i el present Reglament. El Col·legi posarà a disposició dels col·legiats els mitjans necessaris per a la defensa, en tots aquells actes que puguen minvar els seus drets.
  
Article 25
  
No procedirà cap exempció en el pagament de quotes col·legials, llevat del que estableix l'article següent del present Reglament de Règim Interior, que en tot cas tindrà caràcter excepcional.
  
Article 26
  
Atés que pels canvis legislatius existents ha desaparegut l'obligació del servici militar o la prestació substitutòria, que es recull en l'article 16, k) dels vigents Estatuts col·legials, des d'ara els motius per a la concessió d'exempció de quotes col·legials seran tots aquells que per la seua naturalesa, i de forma prou acreditada, segons el parer de la Junta de Govern, suposen per al col·legiat una minva considerable en la seua situació personal i econòmica, i provinguen de situacions directament relacionades amb la professió d'infermeria o les seues especialitats; així, queden per tant excloses aquelles situacions de caràcter merament personal.
  
Article 27
  
En tot cas, el dret d'exempció de quotes col·legials només podrà referir-se a les quotes ordinàries, no mai a les quotes extraordinàries que estatutàriament s'aproven.
  
Article 28
  
1. Les concessions d'exempcions de quotes no podran tindre caràcter retroactiu, i els seus efectes començaran, per tant, a partir de la data que conste en el segell d'entrada de la sol·licitud, i serà requisit trobar-se el sol·licitant al corrent de les obligacions col·legials.
  
2. En tot cas, la Junta de Govern, en la seua resolució, establirà l'abast de l'exempció, així com les prestacions col·legials a què el sol·licitant tinga dret.
  
Article 29
  
1. Els col·legiats tenen dret a sol·licitar del Col·legi la seua baixa col·legial en el moment en què es donen els supòsits per a això. En tot cas, dita sol·licitud haurà de cursar-se acompanyada de la documentació suficient que acredite els motius per a la seua concessió, així com de la preceptiva declaració jurada, amb la qual el col·legiat es comprometa a no exercir la professió sense trobar-se degudament col·legiat, i complir els requisits legals i estatutaris.
  
2. En tot cas, la concessió de dites baixes requeriran l'acord favorable de la Junta de Govern, sense que puguen tindre caràcter retroactiu quant a la seua data, i es considerarà, en cas de concessió, com a data de començament, aquella que conste en el segell de recepció de la seua sol·licitud.
  
Article 30
  
En les assemblees generals ordinàries, a què es referixen els articles 20, 61 i 62 dels Estatuts col·legials, i en les que se sotmeten a aprovació el Projecte de pressupostos d'ingressos i despeses i el balanç de situació dels mateixos, i conforme al que disposen els esmentats articles, tot col·legiat tindrà a la seua disposició, per a la consulta a la seu col·legial, el contingut complet del text que se sotmetrà a l'aprovació de l'assemblea general ordinària corresponent, sempre que el col·legiat interessat en dita consulta així ho sol·licite, mitjançant escrit dirigit al president, la presentació i registre de entrada del qual haurà de constar a la Secretaria col·legial, i seran ateses dites sol·licituds en el termini indicat i per rigorós orde de presentació. En tot cas, els col·legiats interessats a realitzar dites consultes seran citats en el domicili que faciliten en l'escrit de sol·licitud, per a la seua compareixença a la seu col·legial el dia i l'hora que es determine, i serà de la seua exclusiva responsabilitat atendre dita citació, així com acudir el dia i l'hora fixats, de tal forma que si no compareguera s'entendrà que renuncia a la seua sol·licitud, i que decau en el seu dret. Dites consultes hauran d'efectuar-se dins dels horaris d'oficina en què romanga oberta la seu col·legial.
  
Article 31
  
1. Les consultes a què es referix l'article anterior es portaran a terme mitjançant l'exhibició del text que se sotmet a aprovació de l'Assemblea, i el col·legiat interessat es limitarà a prendre totes les notes que considere necessàries.
  
2. Conforme als vigents Estatuts, els col·legiats disposaran de la documentació esmentada durant els deu dies hàbils anteriors a la celebració de les assembles, a què es referixen els articles 61 i 62 dels vigents Estatuts, i durant les quaranta-vuit hores hàbils anteriors en els altres casos, segons el que establix la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 32
  
1. Pel que fa a les obligacions dels col·legiats, són les que es contenen en l'article 17 dels vigents Estatuts, i, en tot cas, s'establix per mitjà del present Reglament l'obligació que, tant les relacions dels col·legiats amb els membres dels òrgans de govern, com amb el personal del col·legi i assessors, així com entre els col·legiats, hauran d'estar presidides per les regles comunes d'educació i respecte.
  
2. En el mateix sentit, els col·legiats podran fer ús de les dependències col·legials, sense més limitacions que les de l'atenció deguda a les instal·lacions, mobles i tots els elements que hi haja, així com el compliment dels horaris que s'establisquen, i totes les normes que dispose la Junta de Govern.
  
Article 33
  
1. Hi ha a la seu col·legial una biblioteca a disposició de tots els col·legiats, i per tal que dit fons no desaparega ni sofrisca menyscapte, amb independència de qualsevol altra instrucció que respecte d'això s'establisca, es dicta com a norma general, i sempre que això siga possible, que el col·legiat podrà consultar els llibres, exemplars, publicacions o qualsevol material a la seu col·legial, i en el cas de necessitar la retirada de qualsevol exemplar o publicació, serà requisit indispensable l'exhibició del carnet de col·legiat i fer la sol·licitud per escrit. En ambdós casos, i per a qualsevol prestació col·legial, s'haurà de trobar al corrent en les obligacions col·legials, haver tornat el material prestat que retire en el termini que es determine, de forma improrrogable. El seu incompliment podrà ser sancionat des de la simple prohibició per a retirar qualsevol exemplar, fins a la sanció pecuniària en el cas de pèrdua, per l'equivalent al valor de reposició del llibre, publicació o material no tornat.
  
2. No obstant l'anterior, es procedirà a dictar les corresponents normes de préstec del servici de biblioteca, que seran d'obligat compliment per a l'ús de dita prestació col·legial.
  
Article 34
  
Així mateix, per a qualsevol altra prestació que duga a terme el Col·legi, com són, entre altres, cursos, assessorament, assegurances, declaracions de renda, o qualssevol altres que es decidisquen en un futur, amb independència de les normes que en particular les regulen, s'establix de forma general per a tots els col·legiats que sol·liciten el seu ús, trobar-se al corrent en les obligacions col·legials. Si per qualsevol motiu la prestació de què es tracte és limitada, s'establirà un rigorós orde de sol·licituds, i s'establirà llista d'espera quant a les que resulten excedents, que cobriran les renúncies i, si és procedent, passaran en primer lloc del següent torn, si n'hi haguera. En qualsevol cas el Col·legi, dins de les seues possibilitats, es comprometrà a establir tots els torns que calguen, a fi que tots els col·legiats interessats en les prestacions puguen fer-ne ús.
  
Article 35
  
1. Quan les prestacions, a què s'ha fet referència en l'article anterior, suposen l'assistència personal a classes o seminaris, només s'admetrà faltes d'assistències fins a un màxim del 20% del total de les hores en què s'impartisquen, i caldrà signar, diàriament, el corresponent justificant d'assistència. L'incompliment de l'anterior donarà lloc a la no-obtenció del corresponent diploma acreditatiu de la realització del curs o seminari. No obstant això, el col·legiat podrà justificar fefaentment les causes d'inassistència, que seran valorades per la Junta de Govern o membre que ella designe, i serà ferma la decisió que s'adopte.
  
2. La Junta de Govern establirà, tant de forma general com de forma particular en cada supòsit, les normes que regulen el correcte funcionament de les prestacions, a què es fa referència en l'apartat anterior.
  
Article 36
  
El Col·legi, en la mesura que puga, oferirà de forma gratuïta a tots els seus col·legiats les prestacions de cursos i seminaris que es duen a terme, llevat que per les seues característiques calga el seu pagament. En dit cas, sempre es tractarà d'assumir per part d'aquell un percentatge, a fi que el col·legiat no assumisca la seua despesa total, i serà obligació del col·legiat el pagament del preu resultant, com a condició per a hi participar.
  
Article 37
  
Respecte de les prestacions d'assessorament, s'estarà al que el Col·legi convinga amb aquells professionals que hagen de prestar-les, i es procurarà sempre que el simple assessorament de qualsevol tipus, prestat a la seu col·legial i que requerisquen els col·legiats, siga gratuït.
  
Article 38
  
És deure de tot col·legiat atendre quantes sol·licituds i requeriments se li formulen per part del Col·legi o de qualsevol dels seus membres dels òrgans de govern, i serà per tant indispensable, per al compliment de dita obligació, que tot col·legiat facilite al Col·legi les seues dades actualitzades quan, per qualsevol motiu, aquests tinguen alguna variació, tal com així es disposa en l'article 17, f) dels vigents Estatuts; de tal forma que les conseqüències que es deriven del seu incompliment seran responsabilitat única i exclusiva del mateix.
  
De la precol·legiació
  
Article 39
  
El Col·legi Oficial d'Infermeria d'Alacant, a fi de potenciar les seues activitats, així com per a donar-se a conéixer en l'àmbit universitari i de futurs professionals de la infermeria, podrà establir la figura del ?precol·legiat?, que podran ser-lo tots aquells estudiants de la Diplomatura d'Infermeria que, de manera voluntària, així el sol·liciten.
  
Article 40
  
En qualsevol cas, per adquirir la condició de precol·legiat caldrà, si més no, complir amb els requisits següents:
  
1r. Estar cursant els estudis de Diplomatura d'Infermeria.
  
2n. Acatar, en tot allò que els siga aplicable, les normes estatutàries i reglamentàries del Col·legi, com també totes aquelles que siguen dictades pels òrgans de Govern col·legials.
  
3r. Renovar anualment la seua condició de precol·legiat, i acreditar que es continuen complint les condicions per a la seua concessió.
  
4t. Abonar la quota que a l'efecte s'establisca.
  
Article 41
  
La condició de precol·legiat es perdrà per causa d'incompliment de qualsevol dels requisits anteriors, i pels que siguen establits per la Junta de Govern.
  
Article 42
  
En qualsevol cas, els drets reconeguts estatutàriament i reglamentàriament als col·legiats no podran estar minvats per la creació de la figura dels precol·legiats.
  
Article 43
  
1. Els precol·legiats podran usar la biblioteca, assistir a cursos i seminaris, i participar en totes les activitats que se'ls permeta; però en cap cas no podran fer ús de les prestacions d'assessorament, destinades exclusivament als col·legiats.
  
2. Així mateix, els precol·legiats no podran accedir a documentació ni informació interna del Col·legi, ni tindran dret a participar en assemblees, ni tampoc en eleccions a càrrecs.
  
3. En no ser-los aplicable el règim disciplinari establit estatutàriament, els precol·legiats estaran sempre sotmesos al criteri i els acords que adopten els òrgans de Govern del Col·legi, sense possibilitat de cap recurs.
  
Article 44
  
En qualsevol cas, la Junta de Govern nomenarà, d'entre els seus membres, preferentment un vocal, que es farà càrrec de les relacions entre el Col·legi i els precol·legiats, i es canalitzarà tota l'activitat que es genere a través de dita persona.
  
Article 45
  
La condició de precol·legiat haurà de ser sempre acreditada mitjançant el carnet que a l'efecte es facilite, que serà individual i intransferible, juntament amb el document nacional d'identitat de l'interessat, el qual haurà de facilitar al Col·legi les seues dades personals actualitzades.
  
Dels no-exercidors
  
Article 46
  
Els col·legiats que no exercisquen gaudiran de tots els drets que els concedixen els Estatuts col·legials.
  
Article 47
  
L'Assemblea General, en desenvolupament del que disposa l'article 19, c) dels vigents Estatuts col·legials, mitjançant acord adoptat a l'efecte, podrà establir un règim econòmic diferenciat per als col·legiats no-exercidors, i ajustarà les quotes col·legials a la condició de no-exercidors.
  
Article 48
  
1. La condició de no-exercidor haurà de ser acreditada per l'interessat, en què exposarà les causes que motiven la seua condició, amb l'obligació de comunicar qualsevol tipus de variació que supose exercir la professió d'infermeria.
  
2. Qui ostenten la condició de col·legiats no-exercidors, i porten a terme activitats professionals sense causar alta com a exercidors, a més de l'obligació d'abonar totes les quotes que corresponguen com si estigueren en exercici, podran estar sotmesos en causa de responsabilitat disciplinària, de conformitat amb el que establixen els articles 63 i següents dels vigents Estatuts col·legials.
  
Article 49
  
1. Previ acord de l'Assemblea General, podrà autoritzar-se a la Junta de Govern perquè esta establisca les condicions exigibles per a ostentar la condició de col·legiat no-exercidor. No obstant això, la Junta de Govern podrà, des d'ara, elaborar un projecte o informe per al seu estudi per part de dita Assemblea General, i incloure, si així es considera, un estudi sobre les quantitats que en concepte de quotes col·legials hagen d'abonar dits col·legiats.
  
2. La quota dels no-exercidors serà fixada per l'Assemblea General a proposta de la Junta de Govern i haurà de ser contemplada en el Projecte de pressupostos del Col·legi.
  
Dels honoraris professionals
  
Article 50
  
El Col·legi Oficial d'Infermeria d'Alacant, bé per si sol o juntament amb els altres col·legis d'Infermeria que hi ha a la Comunitat Valenciana, a través del seu Consell d'Infermeria, establirà amb caràcter merament orientatiu els honoraris professionals que els col·legiats puguen percebre per la seua actuació professional.
  
Article 51
  
En qualsevol cas, i en compliment de la normativa legal aplicable, els barems que s'establisquen seran una simple referència, i caldrà considerar-los com a honoraris orientatius.
  
Article 52
  
1. En qualsevol cas, el col·legiat tindrà sempre, i d'acord amb la norma legal que la regule, la facultat de contractar i prestar els seus servicis amb tota llibertat.
  
2. No obstant això, el col·legiat haurà d'actuar sempre amb els principis de bona fe i sense incórrer en competència deslleial.
  
Article 53
  
Qualsevol actuació contrària al que disposen els articles anteriors haurà de ser denunciada a la Junta de Govern, i serà competent perquè en prenga coneixement la Comissió d'Ètica i Deontologia Professional.
  
DISPOSICIÓ TRANSITÒRIA
  
Per tal d'acomodar la composició actual de la Junta de Govern als períodes de mandat previstos en els Estatuts, en la convocatòria de les pròximes eleccions, per a la renovació parcial de la Junta de Govern, s'observaran els terminis establits en els actuals Estatuts col·legials.